CELEX: 32020D1807
Language: bg
Date: 2020-11-27 00:00:00
Title: Решение за изпълнение (ЕС) 2020/1807 на Комисията от 27 ноември 2020 година за удължаване на срока на предприетото от Изпълнителния орган за здраве и безопасност на Обединеното кралство действие, позволяващо предоставянето на пазара и употребата на биоцида Biobor JF в съответствие с член 55, параграф 1 от Регламент (ЕС) № 528/2012 на Европейския парламент и на Съвета (нотифицирано под номер C(2020) 8158) (само текстът на английски език е автентичен)

1.12.2020   
               
               
                  BG
               
               
                  Официален вестник на Европейския съюз
               
               
                  L 402/138
               
            
         РЕШЕНИЕ ЗА ИЗПЪЛНЕНИЕ (ЕС) 2020/1807 НА КОМИСИЯТА
         от 27 ноември 2020 година
         за удължаване на срока на предприетото от Изпълнителния орган за здраве и безопасност на Обединеното кралство действие, позволяващо предоставянето на пазара и употребата на биоцида Biobor JF в съответствие с член 55, параграф 1 от Регламент (ЕС) № 528/2012 на Европейския парламент и на Съвета
         
            
               (нотифицирано под номер C(2020) 8158)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по‐специално член 55, параграф 1, трета алинея от него във връзка с член 131 от Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (2),
         като има предвид, че:
         
                     (1)
                  
                  
                     На 30 април 2020 г. Изпълнителният орган за здраве и безопасност на Обединеното кралство („компетентният орган“) прие решение в съответствие с член 55, параграф 1, първа алинея от Регламент (ЕС) № 528/2012 да разреши до 27 октомври 2020 г. предоставянето на пазара и употребата на биоцида Biobor JF за превантивно и терапевтично антимикробно третиране на горивни резервоари и горивни уредби на въздухоплавателни средства („действието“). Компетентният орган уведоми Комисията и компетентните органи на останалите държави членки за това действие и за основанията за него в съответствие с член 55, параграф 1, втора алинея от същия регламент.
                  
               
                     (2)
                  
                  
                     Съгласно информацията, предоставена от компетентния орган, действието е необходимо с цел опазване на общественото здраве. Паркирането и престоят на земята на въздухоплавателни средства позволява утаяването на водата в горивото. Микробиологичното замърсяване се причинява от микроорганизми като бактерии, плесени и дрожди, които се развиват в утаената вода и се хранят със съдържащите се в горивото въглеводороди в контактните участъци между горивото и водата. В случай че се остави да се развие, микробиологичното замърсяване на горивните резервоари и горивните уредби на въздухоплавателните средства може да причини неизправност в двигателя на въздухоплавателното средство и да застраши неговата летателна годност, като по този начин застраши и безопасността на пътниците и екипажа. Пандемията от Covid-19 и произтеклите ограничения на полетите доведоха до временното заземяване на голям брой въздухоплавателни средства. Спирането от движение на въздухоплавателното средство е утежняващ фактор за микробиологичното замърсяване.
                  
               
                     (3)
                  
                  
                     Biobor JF съдържа 2,2’-(1-метилтриметилендиокси)бис-(4-метил-1,3,2-диоксаборинан) (CAS № 2665-13-6) и 2,2’-оксибис (4,4,6-триметил-1,3,2-диоксаборинан) (CAS № 14697-50-8), които са активни вещества, предназначени за използване в биоциди от продуктов тип 6 като консерванти за продукти по време на съхранение, по смисъла на приложение V към Регламент (ЕС) № 528/2012. Тъй като тези активни вещества не са включени в работната програма (3) за системно проучване на всички съществуващи активни вещества, съдържащи се в биоцидите, посочени в Регламент (ЕС) № 528/2012, те трябва да бъдат оценени и одобрени, преди съдържащите ги биоциди да бъдат разрешени на национално равнище или на равнището на ЕС.
                  
               
                     (4)
                  
                  
                     На 20 август 2020 г. Комисията получи обосновано искане от компетентния орган за удължаване на срока на действието в съответствие с член 55, параграф 1, трета алинея от Регламент (ЕС) № 528/2012. Обоснованото искане беше отправено въз основа на опасения, че микробиологичното замърсяване на горивните резервоари и горивните уредби на въздухоплавателните средства може да продължи да представлява заплаха за безопасността на въздушния транспорт, както и на аргумента че Biobor JF е от първостепенно значение в борбата с това микробиологично замърсяване.
                  
               
                     (5)
                  
                  
                     Съгласно информацията, предоставена от компетентния орган, единственият алтернативен биоцид, препоръчан от производителите на въздухоплавателни средства и двигатели за борба с микробиологичното замърсяване, е оттеглен от пазара през март 2020 г. поради сериозни аномалии във функционирането на двигателя, забелязани след третиране с този продукт.
                  
               
                     (6)
                  
                  
                     Както е посочено от компетентния орган, алтернативната процедура за третиране на съществуващо микробиологично замърсяване е ръчното отстраняване от резервоара след източването на горивото и прочистването на въздухоплавателното средство. Това невинаги е възможно да се направи успоредно с допълнителните действия по техническото обслужване, които се изискват, когато въздухоплавателното средство е паркирано или престоява на земята в течение на дълги периоди от време. Освен това ръчното почистване на замърсените резервоари би изложило работниците на токсични газове и поради това следва да бъде избягвано.
                  
               
                     (7)
                  
                  
                     Съгласно информацията, предоставена от компетентния орган, производителят на Biobor JF е направил постъпки за издаването на редовно разрешение за биоцида, като в близко бъдеще се очаква да бъде подадено заявление за одобрение на активните вещества, които той съдържа. Одобряването на активните вещества и последващото разрешаване на биоцида би осигурило трайно решение за бъдещето, но за изпълнението на тези процедури ще е необходим значителен период от време.
                  
               
                     (8)
                  
                  
                     Тъй като липсата на контрол върху микробиологичното замърсяване на резервоарите и горивните системи на въздухоплавателните средства може да застраши безопасността на въздушния транспорт и тази опасност не може да бъде овладяна по подходящ начин чрез използването на друг биоцид или чрез други средства, е целесъобразно да се разреши на компетентния орган на Обединеното кралство да удължи срока на действието.
                  
               
                     (9)
                  
                  
                     Предвид изтичането на срока на действието на 28 октомври 2020 г., настоящото решение следва да се прилага с обратно действие.
                  
               
                     (10)
                  
                  
                     Мерките, предвидени в настоящото решение, са в съответствие със становището на Постоянния комитет по биоцидите,
                  
               ПРИЕ НАСТОЯЩОТО РЕШЕНИЕ:
         
            Член 1
            Изпълнителният орган за здраве и безопасност на Обединеното кралство може да удължи срока на разрешението за предоставяне на пазара и употреба на биоцида Biobor JF за превантивно и терапевтично антимикробно третиране на резервоарите за гориво и горивните системи на въздухоплавателните средства до края на преходния период, посочен в Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, или до 1 май 2022 г., в зависимост от това коя от двете дати настъпи по-рано.
            По отношение на Северна Ирландия той обаче може да удължи срока на посоченото по-горе разрешение до 1 май 2022 г.
         
         
            Член 2
            Адресат на настоящото решение е Изпълнителният орган за здраве и безопасност на Обединеното кралство.
            То се прилага от 28 октомври 2020 г.
         
         
            Съставено в Брюксел на 27 ноември 2020 година.
            
               
                  За Комисията
               
               Stella KYRIAKIDES
               
                  Член на Комисията
               
            
         
         
            (1)  ОВ L 167, 27.6.2012 г., стр. 1.
         
            (2)  ОВ L 29, 31.1.2020 г., стр. 7.
         
            (3)  Приложение II към Делегиран регламент (ЕС) № 1062/2014 на Комисията от 4 август 2014 г. относно работната програма за системно проучване на всички съществуващи активни вещества, съдържащи се в биоциди, посочени в Регламент (ЕС) № 528/2012 на Европейския парламент и на Съвета (OВ L 294, 10.10.2014 г., стp. 1).